題司馬相如琴臺
作者：邵博
朝代：宋

paragraphs: 長卿本豪傑，禮法安可處。
手彈南風琴，心調東鄰女。
雜身傭保中，初不忌笑侮。
大者固已立，下此皆可補。
三賦爭日星，一書起今古。
其餘不自祕，輒爲人所取。
何當盡見之，真是文章祖。
凜然千載下，英氣猶可睹。
兒曹爾何知，杯酒那可汙。
故臺已丘墟，勝絕誰敢據。
我來訪遺跡，低回不忍去。
詩成欲叫君，雲車隔煙霧。